Amb aquest exemplar, us desitjem unes bones Festes Nadalenques i acomiadem l'any fins a la segona quinzena de gener del 2020
Temps més humit del que seria habitual
MARS Bulletin, vol. 27, núm. 11.
Segons la publicació periòdica de la Comissió Europea que segueix les condicions mensuals meteorològiques per analitzar-ne la incidència en el comportament dels cultius, les condicions de pluja continuen dificultant l'assentament de la sembra de cultius a bona part d'Europa.
La campanya de sembra de cereals d'hivern s'ha completat pràcticament a l'Europa central.
Hi ha, però, dificultats a les regions de l'Oest i del nord d'Europa, i a Itàlia.
Tanmateix, cal remarcar la manca de pluges, principalment al sud-est d'Europa
Nou informe del Tribunal de Comptes Europeu que revela que els instruments de la UE per ajudar els agricultors a assegurar els seus ingressos davant de la caiguda de preus i les pèrdues de producció només han complert en part els seus objectius, mentre que la seva utilització continua sent escassa i desigual.
Els auditors sostenen a més que algunes mesures excepcionals no s'han orientat correctament i poden donar lloc a pagaments compensatoris desproporcionats
La "uberització" del camp espanyol: estudi sobre l'evolució del model social i professional de l'agricultura
Informe que reflexiona sobre l'evolució del model social i professional de l'agricultura a Espanya.
El document conclou que, si el nou model d'oligopolis empresarials s'imposa en el sector, Espanya s'adreça cap a una agricultura sense agricultors.
A tall d'exemple, exposa que, en sectors com el de raïm de taula, tres grups empresarials controlen ja el 85% de la producció i la comercialització de la mà de fons d'inversió internacionals.
L'objectiu d'aquest estudi és obrir un debat sobre el que està passant al sector
El document ofereix una visió clara del punt en què es troba Europa pel que fa a l'acompliment dels objectius polítics per a 2020 i 2030, i dels objectius i les ambicions a més llarg termini per a 2050, amb relació al canvi a un futur sostenible i baix en carboni.
L'informe també destaca la importància de la manera en què els governs poden permetre una transició cap a la sostenibilitat i la necessitat d'abordar determinats aspectes d'una altra manera.
Algun dels àmbits que requereix un canvi de plantejament és la utilització de les innovacions i les tecnologies existents
Els indicadors del medi ambient en un cop d'ull
Aquesta nou eina web per a Indicadors sobre Medi Ambient en línia proporciona accés interactiu en temps real a les darreres dades comparables sobre medi ambient de l'OCDE.
La versió web permet als usuaris descarregar dades i gràfics, compartir-los i consultar i descarregar llibres web sobre temàtica mediambiental.
El document proporciona missatges clau sobre les principals tendències mediambientals en àmbits com el canvi climàtic, la biodiversitat, els recursos hídrics, la qualitat de l'aire i l'economia circular
Arbres, boscos i ús de la terra en secà: la primera avaluació global
L'informe inclou grans quantitats de dades sobre l'ús del sòl global i regional i la cobertura forestal, amb intenció d'exhaustivitat.
Afirma que més d'una quarta part de la superfície forestal del món es troba en zones seques i els arbres són presents a gairebé un terç de les regions de secà del món.
Segons els autors, entendre l'estat i els canvis dels boscos de secà, la coberta d'arbres i l'ús del sòl és vital per avaluar l'impacte del canvi climàtic i de les activitats humanes, els resultats de les mesures d'adaptació i mitigació i el progrés per assolir objectius regionals per a la neutralitat de la degradació de terres
Els beneficis de les inversions en serveis climàtics per a l'agricultura i la seguretat alimentària superen els costos
L'informe proporciona estudis de cas, exemples i explicacions sobre el paper de la informació climàtica i els serveis de suport a l'agricultura davant la variabilitat i el canvi climàtic, n'avalua les llacunes i fa recomanacions.
Aquesta anàlisi ajuda a posar en relleu tant els reptes com les oportunitats dels esforços dels serveis climàtics destinats a promoure accions d'adaptació i desenvolupament adequats al clima
L'Índex Mundial de Riscos Climàtics 2020 analitza fins a quin punt els països i les regions han estat afectats pels impactes de la pèrdua relacionada amb el clima (tempestes, inundacions, onades de calor, etc.).
S'han tingut en compte les dades més recents disponibles (de 2018 i de 1999 a 2018).
El document conclou que l'eficaç mitigació del canvi climàtic és d'interès de tots els països, ja que, malgrat que els països menys desenvolupats són els més afectats, les onades i sequeres del 2018 han demostrat als països amb ingressos alts l'impacte del canvi climàtic amb més claredat que mai.
Podeu llegir-ne també el resum en castellà
Anuari de l'acció climàtica global 2019
Informe presentat a la Conferència sobre el Clima de Madrid, que forma part del treball sobre Canvi Climàtic de les Nacions Unides amb experts i grups de la societat civil.
Fa un balanç en què posa de manifest els casos d'èxit d'acció climàtica i la necessitat de condicions que facilitin l'acció climàtica més intensa.
L'anuari s'adreça a tots els actors governamentals i no governamentals, públics i privats, i els proposa accions concretes per assolir els objectius de París i evitar els pitjors efectes del canvi climàtic
Els camins de l'acció climàtica
Aquest informe complementa l'anterior document de German Watch citat en aquest butlletí.
Els camins de l'acció climàtica suggereix accions transformadores i fites cap a la neutralitat en àrees clau com ara l'energia, la indústria, el transport, els assentaments humans, l'aigua, l'ús de la terra i la resiliència als efectes inevitables del canvi climàtic.
Podeu accedir a l'àrea que sigui del vostre interès des del document mateix en un sol clic
Versió provisional de l'informe anual sobre l'estat del clima mundial 2019
Segons la versió provisional de l'informe anual sobre l'estat del clima mundial, les temperatures mitjanes del quinquenni 2015-2019 i de la dècada 2010-2019 seran les més elevades de què es té constància.
Tot apunta que l'any 2019 serà el segon o tercer any més càlid de què es tenen dades
L'informe presenta les últimes dades sobre la disparitat entre els nivells d'emissions estimades per a 2030 i els nivells requerits per complir els objectius de temperatura d'1,5° C i 2° C de l'Acord de París.
L'informe recorre diferents escenaris, des de l'absència de noves polítiques climàtiques a partir de 2005 fins a la plena implementació de tots els compromisos nacionals en virtut de l'Acord de París.
Per a l'any 2019, per primera vegada, l'estudi analitza com de grans serien les retallades d'emissions anuals que haurien de donar-se entre 2020 i 2030 per situar al planeta en el camí de complir els objectius de París.
Podeu accedir també a un resum en castellà
El treball de la FAO sobre el canvi climàtic
Monogràfic sobre el mapa de ruta i la tasca del treball que fa la FAO en matèria de canvi climàtic.
Fa un resum dels antecedents per tot seguit situar-se en l'actualitat i descriure necessitats i objectius en matèria de canvi climàtic.
Destaca una sèrie de missatges clau com ara que per complir els Objectius de Desenvolupament Sostenible (ODS), en particular els de pobresa i fam, els sistemes alimentaris han de millorar la productivitat i eficiència en un context de sostenibilitat
Arribar a les arrels de la gestió sostenible dels sòls
El document pretén informar els responsables polítics de la UE, nacionals i regionals sobre com la darrera reforma de la Política Agrària Comuna (PAC) podria oferir millores molt necessàries en l'acció ambiental i climàtica.
L'informe comença amb una breu introducció a les propostes de la Comissió per a la pròxima PAC post2020.
La segueix una visió general dels instruments de política més rellevants per donar suport a una gestió del sòl més sostenible, amb un focus específic en la salut del sòl
El mercat de productes pesquers a la Unió Europea
Publicació anual de l'Observatori del Mercat Europeu per a Productes de la Pesca i l'Aqüicultura (EUMOFA).
Pretén proporcionar una descripció econòmica de tota la indústria europea de la pesca i l'aqüicultura.
Respon a preguntes com ara què és produït / exportat / importat, quan i on, què es consumeix, qui ho fa i quines són les principals tendències.
Una anàlisi comparativa permet avaluar el rendiment dels productes de la pesca i l'aqüicultura en el mercat de la UE en comparació amb altres productes alimentaris.
Aquesta edició es basa en les dades disponibles a juny de 2019
Breu informació que descriu l'Acord ecològic per a Europa, fita de la nova Comissió Europea.
És un programa descrit en les directrius polítiques de la presidenta entrant de la Comissió Europea, Ursula von der Leyen.
El seu objectiu és fer d'Europa el primer continent neutroclimàtic per a 2050.
Alhora, inclou una estratègia Del camp al plat que faci un seguiment de cada pas des de la producció agrícola fins al consumidor final.
Tot això hauria d'assegurar que la Comissió assumeix definitivament la urgència de dur a terme una transició ecològica i agrícola sostenible
En un moment en què la Comissió Europea torna a obrir el debat sobre la futura PAC, l'informe France Stratégie examina com fer-la una autèntica palanca per a la transició agroecològica.
Per fomentar la preservació dels ecosistemes, proposa pagar una bonificació als agricultors que mantenen zones d'interès ecològic.
També, els contractes llargs per a la innovació agroecològica podrien oferir-hi suport
Biodiversitat i paisatges d'explotacions agràries
Aquest informe forma part d'una sèrie de documents d'informació breu sobre els 9 objectius específics proposats per a la futura PAC que, esglaonadament, va publicant des de 2018 la Comissió Europea.
L'informe apunta que la futura PAC jugarà un paper important en la preservació de la biodiversitat i el paisatge europeus
Agricultura i medi ambient: parlar el mateix idioma en el tema dels Plans Estratègics de la PAC
Us enllacem el document de base del taller sobre com es poden abordar els objectius mediambientals mitjançant els futurs Plans Estratègics de la PAC organitzat per la Xarxa Europea de Desenvolupament Rural (REDR) el 6 de novembre d'enguany.
Aquest document exposa l'ús de fons del PDR per fer front als objectius mediambientals 2014-2020, dona una visió general de la situació i ofereix unes quantes lliçons apreses
El sector de la carn i els ous d'aus de corral de la UE: característiques principals, reptes i perspectives
Aquest treball pretén oferir una visió general de l'estructura del sector avícola a la UE i de la legislació i els instruments de política rellevants: des del suport de la PAC als agricultors i les normes comercials i de comercialització a la legislació rellevant per a la seguretat alimentària, la salut i el benestar dels animals i la protecció del medi ambient.
L'anàlisi se centra en els principals problemes que afecten el sector, alguns dels quals estan relacionats amb els mètodes de producció a gran escala i intensius.
També es presta atenció a les perspectives del sector i als aspectes del comerç internacional, i a la recent resolució del Parlament Europeu sobre el benestar animal, l'ús d'antimicrobians i l'impacte ambiental de la cria de pollastre d'engreix industrial
= La situació competitiva i la perspectiva de la producció porcina xinesa
Document elaborat ad hoc a la Conferència Internacional del Porcí, organitzada conjuntament entre Agri benchmark i l'organitzacio Interpig que va tenir lloc a Beijing, la Xina, de l'1 al 4 de juliol de 2019.
Aquesta presentació forneix d'una idea molt clara sobre la situació del mercat mundial del porcí i les perspectives de la producció a la Xina
Impacte dels drets de represàlia xinesos en el mercat porcí dels Estats Units
Anàlisi comparativa dels principals productors internacional de porcí
Digitització de l'agricultura: camins i reptes
Aquest informe argumenta que les tecnologies digitals aplicades a la cadena alimentària són una eina important per contribuir a l'assoliment dels Objectius de Desenvolupament Sostenible (ODS).
Analitza les maneres en què es poden implementar solucions digitals sobre el terreny per ajudar la cadena agroalimentària a transformar-se per aconseguir més sostenibilitat.
Juntament amb la solució, s'identifiquen obstacles, reptes, llacunes i possibles recomanacions polítiques
Situació i evolució de l'economia circular a Espanya
L'informe ofereix noves dades sobre gestió de residus, matèries primeres i competitivitat i innovació, a més de recopilar casos d'èxit i proposar mesures per afavorir la transició envers el nou model econòmic.
Espanya manté, segons la COTEC, patrons de producció i consum amb fortes rigideses estructurals que dificulten la introducció de models més circulars i sostenibles.
Una altra dificultat per implantar el nou model és la manca d'indicadors específics per mesurar la circularitat en l'economia
Lectures recomanades de 13 de desembre de 2019